**27 iunie 2016**

Expoziţie cu vânzare la Paris în cadrul campaniei „Brâncuși e al meu”

Asociația Pariziană a Artiștilor Români (APAR) și Galeria de artă Amarica din capitala Franței organizează între 30 iunie și 30 iulie expoziția cu vânzare „À nous Brancusi” pentru strângerea de fonduri în cadrul campaniei „Brâncuși e al meu”.

Artiști români din Franța, România și Elveția au donat lucrări care vor fi expuse timp de o lună la Galeria Amarica de pe rue Washington, situată lângă renumitul bulevard Champs-Elysées.

Fondurile strânse din vânzarea lucrărilor sunt destinate achiziției operei „Cumințenia pământului” de Constantin Brâncuși.

Inițiativa APAR vine în întâmpinarea apelului la subscripție publică lansat de Guvernul român în vederea achiziției sculpturii declarată tezaur național.

Expun artiștii: Livia Balu, Petre Velicu, Tudor Banus, Florin Doru Crihana, Constantin Pacea, Iva Binz, Christian Paraschiv, Marius Martinescu, Teli Iacsa, Rodica Costianu, Radu Zero, Daniela Codita, Mirela Traistaru, Diana Rachmut, Gabriel Roche Tamic, Adrian Vadeanu, Daniel Paval, Adin Olteanu, Crenguta Macarie, Iuliana Negru.

Vernisajul expoziției va avea loc pe 30 iunie, între orele 18:30 şi 21:00, la Galerie Paul Amarica, 21 rue Whashington, 75008.

Andreea Macea, secretar APAR și organizatoarea evenimentului: „E nevoie să strângem 6 milioane de euro? Există artiști în viață care vând lucrări în valoare de milioane de euro. Ei pot dona bani sau pot dona o lucrare. Apelul nostru rămâne deschis, astfel încât artiști de pretutindeni pot dărui o lucrare în vederea strângerilor de fonduri. „Cumințenia pământului” face parte din noi, din ceea ce reprezentăm, oriunde am fi în lume.”

Doina Lemny, muzeograf Centrul Pompidou, specialist al operei lui Brâncuși: ”Cumințenia pamântului, opera realizată la Paris în 1907-1908 dintr-o piatră calcaroasă marchează, alături de Sărutul, momentul de răscruce, când Brâncuși decide să abandoneze modelajul și să sculpteze direct în piatră, marmură sau lemn. Titlul românesc vine sa confirme chiar dorința artistului ca această sculptură să fie privită de români.”

Asociatia Pariziană a Artiștilor Români (APAR) este o asociație non profit care a luat ființă în 2013 la Paris, cu scopul de a promova artiștii români în Franța.

<http://icr.ro/pagini/expozitie-cu-vanzare-la-paris-in-cadrul-campaniei-brancusi-e-al-meu>

Contact media: Direcția Comunicare, [biroul.presa@icr.ro](mailto:biroul.presa@icr.ro), 031 7100 678